הוועדה המיוחדת לפניות הציבור, כנסת 24, פרוטוקול מספר 3, 2021-08-09 11:30

יעל רון בן משה: בוקר טוב לכולם.

יעל רון בן משה: אני פותחת את ישיבת הוועדה.

יעל רון בן משה: כהרגלי אני פותחת בהקראה של שירה עברית, ברשותכם.

יעל רון בן משה: השיר "למחרת" של לאה גולדברג: הירוק היום ירוק מאוד והאפור היום אפור מאוד וקצת שחור ואין לובן בהיר והנסער היום נסער מאוד והעבר היום עבר מאוד.

יעל רון בן משה: קצת עתיד ואין הווה באוויר.

יעל רון בן משה: ועוד לא קל לנשום ועוד לא קל לחשוב מול הרוח ומאוד לא פשוט לחכות.

יעל רון בן משה: הסערה נוגעת בריסים ומשתבר כל רגע לרסיסים אך הירוק היום ירוק מאוד.

יעל רון בן משה: תודה על ההקשבה.

יעל רון בן משה: אנחנו עוברים לדיון.

יעל רון בן משה: בעקבות פניית ציבור שהגיעה לוועדה לפניות הציבור בכנסת בנושא תהליך קידום מנחת אסיף, פנייה שהגיעה מראשי רשויות מקומיות באזור הגליל המערבי.

יעל רון בן משה: עיקר הפנייה מתייחסת להליך שבוצע ולרצון של האזרחים, תושבי הרשויות המקומיות ונבחריהם, להביע את עמדתם מול מוסדות התכנון בשלבים שונים של התהליך.

יעל רון בן משה: אני מעבירה, ברשותכם, את רשות הדיבור לפונה הראשי, מר משה דוידוביץ, ראש המועצה האזורית מטה אשר.

יעל רון בן משה: אחריו ידברו שי וטל.

יעל רון בן משה: בבקשה, משה.

משה דוידוביץ: בוקר טוב ותודה ליושבת-ראש על היוזמה הברוכה אחרי שהוועדה אושרה לפני מספר ימים מועט לגעת כבר בנושאים קרדינליים כל כך לעתיד של הגליל ובעיקר של הגליל המערבי בהקשר הזה.

משה דוידוביץ: אני חייב לומר פה בריש גלי שאני לא מייצג את עמדתי האישית.

משה דוידוביץ: אני מייצג פה עמדה של כמה ראשי רשויות בגליל המערבי, ובהם ראש העיר עכו שמעון לנקרי שלא נמצא פה, אבל הוא מתנצל; ראש מועצת אבו-סנין, ראש מועצת ג'וליס.

יעל רון בן משה: ראש מועצת אבו סנין איתנו בזום.

יעל רון בן משה: ברשותכם, היועצים, קודם ניתן לנבחרי הציבור ואחר כך נעבור ליועצים.

משה דוידוביץ: ראש מועצת אבו-סנין, ראש מועצת ג'וליס, ראש מועצת כפר-יאסיף, מכר-ג'דידה, וירכא.

משה דוידוביץ: כלומר בהקשר הזה אני מייצג את כלל ראשי הרשויות שיש להם נגיעה למנחת אסיף.

משה דוידוביץ: במה עסקינן?

משה דוידוביץ: עסקינן במיזם פרטי של יזם שיש לו בית ספר לצניחה בקיבוץ שומרת שעוסק בפעילות של צניחה חופשית – פעילות תיירות וצניחות חופשיות.

משה דוידוביץ: היזם חיפש לעצמו הקלות כלכליות ולייצר לעצמו הכנסות נוספות בקיצור הטווחים של הצנחנים.

משה דוידוביץ: כלומר למצוא מנחת קרוב.

משה דוידוביץ: באמירה כללית: מדינת ישראל – מינהל התכנון, ועדת עורכים – מתכננת תמ"א למנחתים, תמ"א 15א2, שבו אמורים להתקבל החלטות קרדינליות איפה יהיו מנחתים במדינת ישראל.

משה דוידוביץ: והנה, אכן, כבר בתחילת האמירה שלי – התנגשות בין אינטרס ציבורי לבין אינטרס פרטי.

משה דוידוביץ: אם מי שאמור לתכנן מנחתים במדינת ישראל זה המדינה, ובמקרה דנן אנחנו מדברים על יזם פרטי עם מנחת פרטי באדמה פרטית בשטח שהוא ריאה ירוקה, מסדרון אקולוגי שמסביבו מספר מאגרי מים; במרחק של כ-1,000 מטר ממנו – המטמנה הכי גדולה בצפון – והוא מוקף ביישובים שחלק מהיישובים במרחק של פחות מ-500 מטר.

משה דוידוביץ: היזם הזה קידם במחשכים את המיזם הזה.

משה דוידוביץ: אני חייב לומר שהדרך שלו צלחה בתחילת דרכו כי המתחם הזה של המנחת המדובר שנקרא מנחת "אסיף" נמצא בשטח גלילי, לא שטח של רשות מקומית מסוימת.

משה דוידוביץ: כך בדרך לא דרך הוא הצליח להעלים את תחילת דרכו ולייצר מצג שהוא לא צריך לספק הסברים לאף רשות על אותו מנחת.

משה דוידוביץ: הנושא סביב השולחן, מבחינתנו כראשי רשויות ונציגי ציבור, כמי שמייצגים אוכלוסייה של כ-150,000 תושבים הוא לא היזם – הוא המדינה, התנהלותה והשלכותיה.

משה דוידוביץ: אני אסביר: אני לא חושב שמנחת שהוא דבר קרדינלי משמעותי ביותר למדינה ובהכרח לאזור צריך להיות מקודם ביוזמה פרטית, אלא המדינה צריכה ליזום מנחתים.

משה דוידוביץ: אני צועד עוד צעד קדימה כי אני רוצה שאנשי המקצוע יתייחסו בפירוט.

משה דוידוביץ: אני נותן את הרקע.

משה דוידוביץ: המדינה במסגרת העבודה שלה שכרה יועץ שהוא זה שהגיש לה תכנית להקמת אותו מנחת פרטי.

משה דוידוביץ: במילים אחרות: היועץ של היזם הפרטי הוא גם היועץ של המדינה בשני כובעים נוספים:

משה דוידוביץ: פעם אחת הוא יועץ לרשות התעופה האזרחית שנותנת היתרי נחיתה והמראה, ופעם שנייה אותו מר בחור מכובד הוא גם היועץ של ועדת העורכים.

משה דוידוביץ: בשפה שאני מכיר הוא מה שנקרא: הוא השופט, הוא התליין, והוא הקברן.

יעל רון בן משה: ראש המועצה, נקודות נוספות בשלב הזה?

משה דוידוביץ: בוודאי.

משה דוידוביץ: אני חייב לציין שהמנחת המדובר כבר מופיע בגוגל כמנחת שאמור להיות פעיל.

משה דוידוביץ: תרשמו בגוגל "מנחת אסיף" ותראו נקודות ציון כאילו יש כבר מנחת.

משה דוידוביץ: מוסדות התכנון טרם נתנו את אישורן ורת"א הגדילה לעשות ונתנה לו אישור נחיתה והמראה כשבעצם היא לקחה ממנחת קיים משנות ה-30 לפני קום המדינה את זכויות הנחיתה וההמראה והעבירה אותן לאותו מנחת שהוא כרגע לא פעיל ולא קיבל את אישור ועדות התכנון המוסמכות.

משה דוידוביץ: יתרה מכך המנחת המדובר הזה שאמור להיות המנחת היחידי באזור אמור לשרת מספר ומגוון של גורמים באזור: הוא אמור לשרת את כעבה כי לכעבה אין מנחת באזור, ואם יש דלקות אז צריך לנחות ולהמריא; הוא אמור לשרת חקלאים; הוא אמור לשרת את מגן דוד אדום.

משה דוידוביץ: אבל האורך של המנחת זה לא יכול לשרת את אותם גורמים כי הוא בדיוק במרחק המינימלי להקמת מנחתים במדינת ישראל.

משה דוידוביץ: מישהו פה תפר למידותיו של היזם עבודה נפלאה כדי לקדם מנחת פרטי עם אינטרסים עלומים, והמדינה משתפת איתו פעולה.

משה דוידוביץ: לסיכום יש פה תחושה שהדברים לא רק לא נבדקו לעומק – רת"א שנתנה לו אישור התלתה את האישור לפני מספר חודשים כי הבעלים של המקרקעין הגישו התנגדות וחזרו בהם מההרשאה לקידום המנחת הזה במקורו, ועוד כהנה וכהנה סוגיות מקצועיות.

משה דוידוביץ: אני לא מבין איך ייתכן שתוכנית של יזם פרטי שאמורה להיות חלק מתמ"א ארצית מקודמת בצורה כל כך לא מקצועית, לא סדורה ותמוהה עד כדי הרמת גבה כשכל הרשויות הסובבות: גם הערביות, גם הדרוזיות, גם המוסלמיות וגם הנוצריות מתנגדות למנחת הזה.

משה דוידוביץ: תודה, חברת הכנסת.

יעל רון בן משה: תודה, ראש המועצה.

יעל רון בן משה: בבקשה, חבר הכנסת אוסאמה סעדי.

יעל רון בן משה: אלא אם כן אתה רוצה שנשמע קודם את ראש מועצת אבו-סנין.

אוסאמה סעדי: נשמע את חברי.

יעל רון בן משה: בבקשה, מר משלב.

פאוזי משלב: בוקר טוב לכולם.

פאוזי משלב: אני תומך בכל מילה שאמר ראש מועצת מטה אשר דוידוביץ'.

פאוזי משלב: כל מילה שאמר היא נכונה מאוד והוא צודק, ואני תומך בו.

פאוזי משלב: אני מתנגד בכל תוקף למנחת אסיף.

פאוזי משלב: אני לא יודע שהוא קיים ועובד אבל אנחנו מתנגדים לזה.

פאוזי משלב: תודה רבה.

יעל רון בן משה: תודה רבה, ראש המועצה.

יעל רון בן משה: בבקשה, חבר הכנסת אוסאמה סעדי.

אוסאמה סעדי: גברתי היושבת-ראש, ראש מועצת מטה אשר, אני קיבלתי אתמול את המסמכים וקראתי וגם דיברו איתי ראשי המועצות באזור שם – אדון משלב וראיס אבו-סנין, סוהיל מלחם – ג'דידה מכר – ושאדי שווירי מכפר יאסיף.

אוסאמה סעדי: באמת מדובר בנושא הזוי.

אוסאמה סעדי: איך יכול להיות שמקדמים תכנית כזאת בלי לשמוע את ראשי המועצות הסובבות?

אוסאמה סעדי: אם היינו אומרים דבר כזה לוועדת הפנים היו אומרים, מה אתם מדברים?

אוסאמה סעדי: אין דבר כזה.

אוסאמה סעדי: אבל עובדה שזה קורה.

אוסאמה סעדי: כשיש אנשים ויזמים ועסקים אז, כנראה, לא שומעים לראשי המועצות ולא מקבלים את העמדה שלהם.

אוסאמה סעדי: במיוחד כשמדובר בעסק פרטי אז צריך לחשוב כמה פעמים על העניין הזה – על ההשלכות, על התוצאות, על האפקטים הסביבתיים של איכות החיים ושל רעשים.

אוסאמה סעדי: איפה המשרד להגנת הסביבה?

אוסאמה סעדי: איפה כל המשרדים האלה פתאום?

אוסאמה סעדי: כשיש תכנית מתאר או תכנית ליישוב ערבי הורגים אותנו, גברתי היושבת-ראש: תביא זה ותביא זה.

אוסאמה סעדי: עכשיו על חוק הותמ"ל – ראית מה קרה בוועדת פנים שכל העמותות: אדם, טבע ודין, ירוקים וכל הארגונים אמרו, מה פתאום, זה שטחים פתוחים ושטחים חקלאיים.

אוסאמה סעדי: אמרתי, אנחנו קודם כול רוצים חיים, תנו לנו לאשר תכניות.

אוסאמה סעדי: פתאום במנחת אסיף – כלום, שקט.

אוסאמה סעדי: מוזר.

אוסאמה סעדי: אלמלא אדון דוידוביץ' שעורר את זה ופנה אלייך ועשית את הישיבה הזאת אף אחד לא היה שומע על הסיפור הזה.

אוסאמה סעדי: לכן אני מבקש מגברתי היושבת-ראש, מדובר בוועדה שיש לה סמכויות.

אוסאמה סעדי: אני לא יודע אם יש פה נציגים של משרד הפנים, של המועצה הארצית ושל מינהל התכנון - -

יעל רון בן משה: יש.

אוסאמה סעדי: אנחנו רוצים לשמוע איך קורה דבר כזה.

אוסאמה סעדי: אני חוזר ואומר: כל המועצות הערביות שהזכרתי וגם התושבים והאזרחים מתנגדים בתוקף.

אוסאמה סעדי: אם צריך לצאת למאבק ציבורי אנחנו מוכנים ומגבים אותם, ואנחנו בטוחים במאבק הצודק שלנו.

יעל רון בן משה: תודה, חבר הכנסת אוסאמה סעדי.

יעל רון בן משה: ברשותכם, נעבור לאילנה שפרן, יושבת-ראש מינהל התכנון, שנמצאת איתנו בזום.

יעל רון בן משה: אחרי הדברים שנאמרו נשמח לשמוע את התייחסותך להליך התכנון, שיתוף הציבור, שיתוף ראשי הערים והמועצות, בבקשה.

אילנה שפרן: בשמחה.

אילנה שפרן: קודם נבהיר מה קורה כי נאמרו הרבה דברים וחלקם לא מדויקים.

אילנה שפרן: אנחנו נמצאים בתכנית מתאר ארצית שמחפשת אתרים ושומרת שטחים לשדות תעופה בכל הארץ.

אילנה שפרן: זה לא תכנית למנחת הזה, זאת תכנית להרבה מנחתים בצפון, במרכז, בדרום.

אילנה שפרן: היא הלכה לפי מתודולוגיה מאוד סדורה שחיפשה גם שטחים, גם מהם הצרכים של התעופה במדינת ישראל בעוד עשרות שנים וניסתה לאתר את השטחים שיכולים להיות עבור אותם שימושים שהם מאוד חשובים והם גם שימושים מקומיים.

אילנה שפרן: הם לא רק שימושים מקומיים של טיסות פנים בין חיפה לאילת; אנחנו מדברים על כבאות, אנחנו מדברים על טיסות צילום, כל מה שבשדה תעופה תורם לא רק לכלכלה אלא נדרש ויכול להיות רק בשדה תעופה.

אילנה שפרן: אז, קודם כול, אנחנו נמצאים בתכנית מתאר שמחפשת ושומרת שטחים לשדות תעופה בכל הארץ.

אילנה שפרן: אין פה עניין של התכנית הזאת ב"אסיף".

אילנה שפרן: אחד האתרים שנמצא מתאים וראוי הוא מנחת באזור אסיף.

אילנה שפרן: אבל תמ"א 15(2) לא מאפשרת בנייה של שדה התעופה.

אילנה שפרן: בשביל הדבר הזה יצטרכו לעשות תכנית מפורטת שתלווה בתסקיר השפעה על הסביבה, וכמובן, אפשר יהיה למצוא גם במסגרת זאת גם חלופות למקום הזה.

אילנה שפרן: איפה נמצאת התכנית הזאת?

אילנה שפרן: התכנית הזאת נמצאת בוועדת עורכים.

אילנה שפרן: נשאל פה למה הציבור עוד לא שמע.

אילנה שפרן: התכנית הזאת עוד לא הופקדה לציבור.

אילנה שפרן: היא צריכה קודם כול להגיע למועצה הארצית ששם הם צריכים לשמוע ולראות את המתודולוגיה שהייתה מאחוריה, לשמוע את האתרים.

אילנה שפרן: דרך אגב, התהליך הזה לווה בשיתוף הוועדות המחוזיות.

אילנה שפרן: מר דוידוביץ' הגיע לוועדה ואמר את דבריו.

אילנה שפרן: לפעמים מקבלים דברים ולפעמים לא מקבלים דברים.

אילנה שפרן: אבל, אין ספק, שהתכנית הזאת עדיין לא מיצתה את ההליכים שלה.

אילנה שפרן: כמובן, ברגע שהיא תופקד לציבור כל השמיעה של הציבור תישמע גם בשלב הזה שהוא השלב לפי החוק.

אילנה שפרן: כדי לסבר את העין אני רוצה להראות את המיקום של התכנית כי יכול להיות שיש פה אי ודאות לגבי המיקום של האתר גם ביחס ליישובים, גם ביחס לתשתיות אחרות.

אילנה שפרן: אני יכולה לשתף מסך?

אילנה שפרן: אתם רואים את המסך?

יעל רון בן משה: כן.

אילנה שפרן: מה שמסומן באדום זה כביש 6 המתוכנן, קטע 9.

אילנה שפרן: מה שאנחנו רואים לידו זה אתר התעופה "אסיף".

אילנה שפרן: אתם רואים את המרחק.

אילנה שפרן: אנחנו לא מדברים על 500 מטר מיישובים.

אילנה שפרן: המסלול הוא החלק הקרקעי ומה שאנחנו רואים זה תמונת הרעש שאפילו לא מגיעה ליישובים.

אילנה שפרן: אני לא בטוחה שכולם מכירים את התכנית.

אילנה שפרן: אני חושבת שההתנגדות היא התנגדות עקרונית לאיזשהו תהליך של יזם פרטי שאנחנו אפילו לא מכירים.

אילנה שפרן: זה לא בא מצד היזם הפרטי, זה לא נכנס מצד היזם הפרטי.

אילנה שפרן: זה נכנס במתודולוגיה סדורה של חיפוש צרכים – איפה ניתן את כל הצרכים של התעופה לשנים הבאות גם באזור הצפון, גם באזור המרכז וגם באזור הדרום.

אילנה שפרן: התכנית הזאת, תמ"א 15(2) רק שומרת על השטחים כדי שתכניות אחרות יוכלו לממש אותה.

אוסאמה סעדי: אילנה, את אומרת שאתם לא מכירים את היזם אבל אני קראתי שאחד היועצים הוא חבר בוועדת העורכים ויש ניגוד עניינים.

אוסאמה סעדי: הכול במקרה, כנראה.

אילנה שפרן: היועץ מתן אוריין נמצא פה ואני אבקש שגם הוא יתייחס כי נשמעו פה טענות קשות מאוד.

אוסאמה סעדי: אני לא - - - אני רק - - -

אילנה שפרן: דרך אגב, מי שעורך את התכנית זה האדריכל עמי שנער.

אילנה שפרן: עמי שנער אחראי על כל צוות היועצים שלו, וכמובן, כל הדברים האלה עוברים לא רק סינונים בתוך עורכי התכנית, אלא ועדת העורכים שמורכבת מנציגים כמעט מכל משרדי הממשלה הם אלה שמחליטים אם לאשר או לא לאשר שדה תעופה.

אילנה שפרן: דרך אגב, כבר היו שדות תעופה שהוצעו על-ידי עורך התכנית וגם על-ידי מתן אוריין ולא נכנסו לרשימת השדות – כמו השדה בצומת לטרון.

אילנה שפרן: אז ההחלטה היא לא של עורך התכנית ובטח לא של יועץ של עורך התכנית.

אילנה שפרן: ההחלטה נעשית על-ידי ועדת עורכים שממליצה למועצה הארצית; המועצה הארצית, אם היא רואה את התכנית כראויה מפקידה אותה לציבור, ובסופו של דבר הממשלה היא זאת שמאשרת את התכנית.

אילנה שפרן: אז לתלות את כל התכנית הזאת במתן אוריין – למרות שאני מאוד מעריכה אותו – זה קצת - -

יעל רון בן משה: גברתי, לא.

יעל רון בן משה: הנושא הוא בכלל לא היועצים שאת עובדת איתם אלא אופן ההתנהלות של מוסדות המדינה.

אילנה שפרן: אוקיי.

יעל רון בן משה: הבנתי את דברייך.

יעל רון בן משה: התחלת לדבר על אתר תעופה.

יעל רון בן משה: בשני המשפטים האחרונים כבר אמרת עשר פעמים "שדה תעופה".

יעל רון בן משה: אני מודאגת מהדרך שבה את מציגה את הדברים.

אילנה שפרן: אנחנו - - -

יעל רון בן משה: את לא חותכת את דבריי.

יעל רון בן משה: גם אני נתתי לך להשלים את דברייך.

יעל רון בן משה: בכל אופן אני קיבלתי פנייה משישה ראשי רשויות נבחרים, כולל ראשי ערים, שהרגישו שההליך הזה נוהל על-ידך ועל-ידי נוספים בצורה לא תקינה, ואת זה אנחנו נבדוק.

יעל רון בן משה: זאת הסמכות שלנו, ועל זה אנחנו נקיים כעת דיון, ואם יש צורך אז גם בהמשך.

יעל רון בן משה: כמי שמכירה היטב את תא השטח הזה אני יודעת שיושבים כעת גם במוסדות תכנון נוספים וזורקים לשם עוד ועוד יוזמות, רעיונות ופנטזיות.

יעל רון בן משה: בסופו של דבר אנחנו נעשה כל מאמץ לשמור על המקום הזה כמסדרון אקולוגי.

יעל רון בן משה: את מראה שם את כביש 6 כאילו זה משהו שקיים כשאנחנו יודעים שזה לא בחומש הבא של משרד התחבורה ולא הבא הבא של משרד התחבורה.

יעל רון בן משה: אז בואו נציג את התמונה כפי שהיא ולא בפנטזיות ששדה התעופה יתחיל לפעול בעוד חודש לטובת יזמים פרטיים בכלל ללא שירות לציבור; כי אנחנו עדיין לא יודעים מהי עמדת כיבוי האש שציינת קודם.

יעל רון בן משה: אם היה חשוב לך להביא את עמדת כיבוי אש היית דואגת שהם ישתתפו כאן והיינו שומעים את עמדתם.

יעל רון בן משה: אבל בהחלט, לטובת כיסם של יזמים פרטיים.

יעל רון בן משה: את לא היית מסכימה שמאחורי הבית שלך יזמים ייקחו שטחים פרטיים וירוצו מול המחלקה שאת מנהלת בכל מיני תכניות בלי לערב אותך ואת שכנייך.

יעל רון בן משה: התפקיד שלי הוא לדאוג שיערבו גם אותם וגם את שכנייך, וזה מה שנעשה כאן עם כל הכבוד לכל הסיסמאות וכל הרעיונות היפים.

יעל רון בן משה: בבקשה, שי.

אברהם שי: אני אעיר הערה אחת שתפקידה של המדינה לפקח על מנחתים.

אברהם שי: - - - המנחת הוא פרטי.

יעל רון בן משה: תודה.

יעל רון בן משה: ההערה נרשמה.

יעל רון בן משה: הערות נוספות?

אברהם שי: כן.

אברהם שי: אני עוסק בענייני תעופה.

אברהם שי: לראשונה אני רואה שיוצא פרק בפרסום מידע תעופתי שהוא חלק מתקנות הטיס על המנחת שבמסמך אחר נאמר שהוא עדיין לא פעיל: "מנחת אסיף אינו פעיל כיום".

אברהם שי: את זה הוציאה רת"א.

אברהם שי: הוא לא פעיל אבל הפרק ישנו, והוא נכתב בבהלה כזאת שכמות אי הדיוקים בו כל כך גדולה.

אברהם שי: אם אני טייס ואני רוצה להגיע למנחת מסוקים אני פותח את הפרק ורואה שיש שטח הצנחה על שטח ההצנחה הם שונים.

אברהם שי: אם אני קורא ועובר למסמך בתוך פרסום המידע התעופתי על אזורים סגורים ומסוכנים שכל טייס קורא אותו.

אברהם שי: ואז אני רואה שהסגירה של שטח ההצנחה בשומרת הוא - - - מה שהיה עד היום.

אברהם שי: אלא מה, בפרק של אסיף הוסיפו עוד חלק – הגדילו את החלק הזה כאילו ההצנחה של שומרת היא אסיף ושומרת והכול במרחב אוויר כזה שכשאחד קורה במקום אחד הוא איננו יודע שהוא קיים במקום אחר.

יעל רון בן משה: אדוני, אני מבקשת שתתמצת את הנקודות, ואחר כך אני רוצה לשמוע את דוד מנשה מרשות התעופה האזרחית שיגיב לנקודות בנושא התעופה.

אברהם שי: אם המנחת מוקפא ולא פועל לא ראיתי שום התייחסות בפרסום לנהלים הכתובים.

אברהם שי: ברגע שזה ישנו זה חלק מתקנות הטיס.

אברהם שי: אני רק לא הבנתי את ההגדרה של "אתר תעופה".

אברהם שי: חכמים ממני אולי יגידו לי מה זה אתר תעופה.

אברהם שי: בתקנות הטיס יש שדה תעופה, מנחת חקלאי, מנחת ספורטיבי.

אברהם שי: "אתר תעופה" זה הגדרה שלא מופיעה בכתובים התעופתיים.

אברהם שי: תודה.

אברהם שי: דוד מנשה, בבקשה, בזום.

מוטי שמואלי: בוקר טוב.

מוטי שמואלי: אני מוטי שמואלי, המנהל של דוד מנשה, ואני אציג את העמדה.

יעל רון בן משה: מה תפקידך, בבקשה, מר שמואלי?

מוטי שמואלי: אני ראש אגף תשתיות תעופתיות ברשות התעופה האזרחית, רת"א.

יעל רון בן משה: תודה.

מוטי שמואלי: אם להשלים את הדברים שאמרה אילנה שפרן ממינהל התכנון, יש פה שני תהליכים שערבבו ביניהם, ואין בהכרח קשר ישיר ביניהם.

מוטי שמואלי: תהליך התכנון ארוך הטווח שסקרה אילנה – אנחנו, כמובן, שותפים לו בוועדת העורכים.

מוטי שמואלי: מוביל אותו מינהל התכנון – הוא חלק מהדאגה של המדינה, חלק מהתפקיד של משרד התחבורה – לדאוג לתשתיות תעופה.

מוטי שמואלי: זה חלק מהחוק שהקים את רשות התעופה, זה חלק מהאחריות שלנו.

מוטי שמואלי: לכן אני גאה מאוד שיחד עם מינהל התכנון אנחנו מקדמים תוכנית תמ"א שמסתכלת על כל המדינה, על כל השימושים, על כל הצרכים של התעופה הפנים-ארצית.

מוטי שמואלי: יהיה תסקיר השפעה על הסביבה – ואת כל זה אילנה סקרה בצורה מפורטת.

מוטי שמואלי: בקשר לביטוי "תשתית תעופה" – התלבטנו איך לקרוא לזה במסגרת התכנית.

מוטי שמואלי: התכנית היא סטטוטורית.

מוטי שמואלי: היא לא מתן רישיון והיא לא חלק מדיני הטיס.

מוטי שמואלי: התלבטנו איך לקרוא למקומות האלה.

מוטי שמואלי: יש תקנות למנחתים ויש תקנות לשדות תעופה, ואנחנו בשלב הזה לא יודעים מה יהיה כל אתר ואתר – מנחת או שדה תעופה.

מוטי שמואלי: זה קצת מורכב, יש הגדרות בחוק הטיס.

מוטי שמואלי: לכן החלטנו לקרוא לזה "תשתית תעופה" כי לא משנה כרגע לצורך התכנון אם זה מנחת או שדה תעופה.

מוטי שמואלי: זה קשור אחר כך לרגולציה התעופתית.

מוטי שמואלי: אני ממשיך לגבי העניין השני – במקביל ובלי קשר בין הדברים – הקשר היחיד הוא להתאמה של המקום – בן אדם פרטי, יזם, בעל חברה פנה וביקש רישיון להפעלת מנחת.

מוטי שמואלי: זה זכותו של כל אדם במדינת ישראל, גם של גורמים פרטיים.

מוטי שמואלי: יש עוד כאלה דוגמאות מצוינות ליוזמות פרטיות של אנשים שפנו והקימו לעצמם מנחת פרטי.

מוטי שמואלי: אנחנו כרת"א מפעילים את סמכותנו בהתאם לחוק הטיס ולתקנות המנחתים, כמו שאמרתי קודם, ונותנים רישיון או לא נותנים, לפי דיני הטיס.

מוטי שמואלי: יש לנו ליווי משפטי, יש לנו נהלים מסודרים מאוד והגדרות מפורטות בחוק איך ולמי נותנים.

מוטי שמואלי: נכון, אנחנו לא בודקים במסגרת דיני הטיס את כל החובות של מי שמבקש.

מוטי שמואלי: אנחנו לא בודקים ניהול ספרים, אנחנו לא בודקים סטטוטוריקה, זה לא חלק מהעניין.

מוטי שמואלי: אנחנו כן בודקים הסכמת המחזיק בקרקע.

מוטי שמואלי: כמו שנאמר פה קודם, השטח הזה הוא שטח גלילי.

מוטי שמואלי: חשוב להגיד לענייני הסביבה וההשפעה על השכנים: המנחת שביקש מר שי צברי או חברת "הצנחנייה", נועד להפעלת צניחה בלבד בשלב הזה.

מוטי שמואלי: הוא אמור להיות בכלל מנחת דשא ללא מבנים, ללא אספלט, ללא בטון.

מוטי שמואלי: חשוב להגיד עוד דבר: נתנו את הרישיון, התלינו אותו, שינינו אותו, אנחנו ממתינים להשלמות – כל זה במסגרת הליך הרישוי המסודר ולפי החוקים.

מוטי שמואלי: נכון, אחת הסיבות שהתלינו את הרישיון ואנחנו מחכים להשלמות היא מכיוון שבאמת אחד מבעלי הקרקע שבתחומו נמצא המנחת נתן בהתחלה את הסכמתו ואחר כך שינה את זה וביטל את הסכמתו – הכול בהתאם לתקנות המנחתים.

מוטי שמואלי: חשוב להגיד שלמרות שניתן רישיון והותלה וניתן שוב מעולם לא נחת שם מטוס ולא המריא עדיין.

מוטי שמואלי: זה לא אומר שמחר בבוקר זה לא יקרה.

מוטי שמואלי: אנחנו מאוד נשמח ורוצים שזה יקרה.

מוטי שמואלי: אנחנו בעד פיתוח מנחתים ובעד פיתוח תשתיות.

מוטי שמואלי: זה לגבי מתן הרישיון המיידי, העכשיוי ליזם הפרטי שניתן על-ידי רשות התעופה האזרחית.

מוטי שמואלי: בעתיד, בהנחה ובתקווה שתמ"א 15(2) תאושר, אחרי כל הליכי התכנון, הסקירה ושיתוף הציבור ובהנחה שאתר מנחת אסיף יאושר במסגרתו, הלוואי – ואני מאוד מקווה – שהמנחת הזה יהיה משהו אחר וייתן מענה לצרכים נוספים, כמו שאילנה שפרן ציינה כאן.

יעל רון בן משה: איזה?

יעל רון בן משה: אני אשמח שתפרט.

מוטי שמואלי: גם לפעילות פרטית וספורטיבית אבל בהחלט גם לריסוס ולצילום, כמו שפועלים היום מטוסי צילום.

יעל רון בן משה: אז מה ההבדל בין אתר תעופה שאתם כל כך מקפידים להסביר פה, אבל לא הסברתם, לבין שדה תעופה?

מוטי שמואלי: "אתר תעופה" זה ביטוי שקבענו בתמ"א לקבוצה כוללת גם של מנחתים וגם של שדות תעופה.

מוטי שמואלי: בהמשך כשיבואו אלינו ויבקשו רישיון יצטרכו להחליט אם מבקשים רישיון לשדה תעופה – ואז הרגולציה תהיה הרבה יותר מחמירה ומקיפה – לבין מנחת – ואז הרגולציה יותר פשוטה.

מוטי שמואלי: מנחת נועד לשימושים הרבה יותר מקומיים.

יעל רון בן משה: אבל לא מדובר על מנחת, מדובר על אתר תעופה.

יעל רון בן משה: כמה אתרי תעופה יש בישראל?

מוטי שמואלי: אני חוזר שוב – זה לא שני דברים סותרים:

מוטי שמואלי: אתר תעופה זה לא ביטוי מקצועי תעופתית - -

יעל רון בן משה: אז למה אתם משתמשים בו?

מוטי שמואלי: הסברתי ואני אסביר בפעם השלישית כי זה, כנראה, מורכב: לצורך התמ"א מכיוון שהאתרים שנמצאים עכשיו בשלבי בחינה לתכנון ראשוני של הגבלות בנייה ושל אורך ורוחב – לא יודעים אם בעתיד זה יהיה מנחת או שדה תעופה.

מוטי שמואלי: מה שלא תכתבי – אם תכתבי בתמ"א "מנחת" אז יכול להיות שאחר כך הוא יהיה שדה תעופה, ולכאורה תסתרי את התמ"א; תכתבי "שדה תעופה" – אז מקרה הפוך.

מוטי שמואלי: לכן לצורך ההפשטה בתמ"א קראנו לזה "אתר תעופה".

מוטי שמואלי: אבל כל הפרטים – שלא ישתמע כאילו זה מושג ערטילאי כדי להסתיר משהו - -

יעל רון בן משה: אז, קודם כול, אדוני, זה נשמע ככה לגמרי, כל ההליך הזה.

יעל רון בן משה: דבר שני, אתה מדבר כאילו זאת עובדה קבועה – זה מוסיף על זה.

יעל רון בן משה: אין שם כרגע אתר תעופה, שדה תעופה או מנחת או כל מה שתקרא לזה, ויכול להיות שהציבור ישמיע את קולו באופן כזה שבסוף גם לא יהיה שם כלום.

יעל רון בן משה: אני מציעה מאוד לקחת בחשבון את התרחיש הזה עוד לפני שאתה אומר את התקוות שלך כאיש מקצוע שכבר יהיה שם שדה תעופה.

יעל רון בן משה: זה לא ראוי ולא מקצועי.

מוטי שמואלי: רק תשובה קצרה למה שאת אומרת: בעניין ה"לא ראוי" – אני חושב שאת טועה.

מוטי שמואלי: כמו שאמרתי, יש פה שני דברים שונים: סטטוטוריקה כרגע למקום הזה אין, זה נכון.

מוטי שמואלי: אם תושבים יתנגדו ויקימו שם משהו אחר - -

יעל רון בן משה: ואתה כבר אומר שאתה רוצה שיהיה שם שדה תעופה.

יעל רון בן משה: זה מאוד לא ראוי ולא מקצועי.

יעל רון בן משה: בואו נעבור, בבקשה, לנציגת המשרד להגנת הסביבה.

מוטי שמואלי: רק להשלים - -

יעל רון בן משה: נציגת המשרד להגנת הסביבה, בבקשה.

אילה גלדמן: שלום, אני אילה גלדמן, אני ראש אגף תכנון סביבתי במשרד להגנת הסביבה.

אילה גלדמן: אנחנו יושבים במועצה הארצית וחברים בוועדת העורכים.

אילה גלדמן: אני אקרא את חוות הדעת שהעברנו לאתר התעופה הזה במסגרת ההליך התכנוני.

אילה גלדמן: אני לא רוצה לסטות מזה כיוון שאנחנו נמצאים באמצע הליך, ואני לא רוצה להביע דברים אחרים.

אילה גלדמן: מבחינתנו מדובר באתר שנמצא בלב שטחים חקלאיים פתוחים.

אילה גלדמן: הוא נמצא באזור רצועה של נחל.

אילה גלדמן: אין בדוח שהוגש התייחסות לפגיעה ברצף השטחים הפתוחים.

אילה גלדמן: בדוח גם נכתב שבניגוד לעובדות השטח מסומן כמסדרון אקולוגי בתמ"א 35 כי לא מצוין שהוא נמצא בתחום מסדרון אקולוגי, ובנוסף לכך יש הסוגיה שכביש 6 עובר בו וצריך לתת מענה למסדרון האקולוגי שמקודם בימים אלה באותו תוואי, ולעמדתנו, חייבים למצוא פתרון למסדרון האקולוגי במסגרת כלל התשתיות שמקודמות באזור.

אילה גלדמן: אנחנו לא - - - באתר הזה, ועמדתי הייתה שבכל מקרה אם יוחלט לקדם את אתר התעופה הזה יש לקבוע כי לא יהיה בו כל בינוי שאינו הכרחי לתפעול המנחת.

אילה גלדמן: גם דיברנו על כך שהאתר צריך לאפשר בחינת חלופות נרחבת יותר משאר התכנון המפורט, וביקשנו להרחיב את השטח בכעשרה אחוז.

אילה גלדמן: עמדתנו לא התקבלה בדיון.

אילה גלדמן: דיברנו על כך שכל השימושים הנלווים, אם האתר יאושר, יהיו בעורף ולא בלב השדה.

אילה גלדמן: זאת גם הייתה העמדה של הוועדה המחוזית בלשכת תכנון מחוז צפון, אם האתר יאושר.

אילה גלדמן: ההחלטה הייתה שאם יקודם שם אתר אז לא יהיה שם כל בינוי למעט המינימום ההכרחי בגלל הרגישות לשטחים הפתוחים.

אילה גלדמן: תודה.

יעל רון בן משה: תודה, גברתי.

אוסאמה סעדי: מתי ישמיעו את ההתנגדות שלהם?

אוסאמה סעדי: במועצה הארצית?

אוסאמה סעדי: מה לוח הזמנים?

יעל רון בן משה: המשרד להגנת הסביבה השמיע כבר.

אוסאמה סעדי: אבל זה עדיין לא הגיע למועצה הארצית.

משה דוידוביץ: נכון, כי התמ"א לא הושלמה עדיין.

יעל רון בן משה: בפעם הבאה וזה כנראה יהיה במועצה הארצית.

אוסאמה סעדי: אז בשלב הזה כל ההערות שלך האלה שלחתם למישהו?

אילה גלדמן: כן, אנחנו חברים בוועדת העורכים והם הוגשו לוועדת העורכים.

יעל רון בן משה: אפרת קניגסברג מהרשות הממשלתית למים ולביוב, בבקשה.

אפרת קניגסברג: שלום רב.

אפרת קניגסברג: אנחנו התבקשנו להשתתף בדיון הזה.

אפרת קניגסברג: לא ברור לנו למה, אז אם יש שאלות ספציפיות שאתם רוצים להפנות, בבקשה.

יעל רון בן משה: בגלל מאגרי המים.

יעל רון בן משה: את מכירה את מאגר המים הסמוך?

אפרת קניגסברג: יש מספר מאגרי מים בסמוך כמו שימושים נוספים שיש מסביב.

אפרת קניגסברג: זה נושא שצריך לעלות בדיון מוסד התכנון כשהתוכנית תעלה לדיון במועצה הארצית או לפני כן.

אפרת קניגסברג: אנחנו מקווים שגם ועדת העורכים תתייחס לנושא מאגרי המים.

יעל רון בן משה: אתם יכולים להיות אקטיביים מול ועדת העורכים, גברתי.

אפרת קניגסברג: אנחנו נבחן לגבי כל האתרים שהתוכנית מציגה, לא רק האתר הזה.

אפרת קניגסברג: אני מבינה שיש כ-20 אתרים שהתוכנית מציגה את ההשפעה שלהם על כל מאגרי המים ותשתיות המים.

אפרת קניגסברג: ככל שנראה שיש בעיה אנחנו נעיר ונשיג במהלך ההליך התכנוני, כמקובל.

יעל רון בן משה: חיים בורובסקי ממשרד האוצר, רפרנט מים ותעופה, אתה מכיר את הנושא?

יעל רון בן משה: מנחת אסיף שאין לו שום מעמד סטטוטורי, ואני רואה שהרכבת כבר יצאה מהתחנה.

יעל רון בן משה: ניפגש במועצה הארצית, אולי כבר יתחילו שם מטוסים להיות באוויר.

חיים בורובסקי: אני מכיר את המנחת הזה כמו הרבה מתקני תעופה אחרים במדינת ישראל.

חיים בורובסקי: ההסדרה הסטטוטורית שלהם היא בעייתית, ועושים פעולות להסדיר אותם.

חיים בורובסקי: זה לא המקום היחיד ובטח לא המקום הכי גדול שלא מוסדר סטטוטורית.

יעל רון בן משה: להסדיר אותם, כולל התייחסות לצרכים ולאתגרים של הציבור שמתריע שיש פה הליך שהולך לפגוע בציבור, בסופו של דבר.

יעל רון בן משה: אמנם לשרת יזם פרטי – שזה בסדר גמור.

יעל רון בן משה: אבל בעצם יש פה אתר ללא שום מעמד סטטוטורי שכולם כבר מדברים כאילו עוד רגע משדרגים אותו לשדה תעופה.

חיים בורובסקי: אני לא מכיר.

חיים בורובסקי: קודם כול, אני מתנצל, אני נכנסתי באיחור מסיבות טכניות.

חיים בורובסקי: אני לא מכיר את התוכניות לשדרג אותו לשדה תעופה, ואני גם לא חושב שאפשר להקים שם שדה תעופה.

חיים בורובסקי: כך או אחרת זה דבר שצריך להיבחן.

חיים בורובסקי: ראיתי שאילנה שפרן נמצאת פה – האכסניה לבדוק את כל הדברים האלה היא אצלה – מהיכרות שלי איך עובדים גופי התכנון.

יעל רון בן משה: תודה רבה.

יעל רון בן משה: נמצא אתנו באולם איתי סתת, יועץ לשרת התחבורה.

יעל רון בן משה: למשרד התחבורה יש עמדה בעניין?

איתי סתת: - - - רת"א, ומבחינתנו מה שהם אומרים - - -

יעל רון בן משה: הנציג של רת"א אומר שזה מבחינתם אתר תעופה, קצת מורכב להסביר את זה.

יעל רון בן משה: זה מין מנחת כזה, ומבחינתנו היינו רוצים שיהיה שם גם שדה תעופה.

יעל רון בן משה: זאת העמדה.

איתי סתת: זה לא מה שאני הבנתי.

יעל רון בן משה: חשוב לי להגיד כי אני רואה שאנשים לא מבינים כל כך – גם משרד האוצר וגם הרשות הממשלתית למים וביוב – זה נושא שמדיר שינה מעיניהם של עשרות אלפי תושבים.

יעל רון בן משה: הם אמנם לא גרים בתל-אביב או ברעננה, אבל הם אזרחים במדינת ישראל.

יעל רון בן משה: הם משלמים מיסים.

יעל רון בן משה: הם רוצים שקולם יישמ,.

יעל רון בן משה: הם רוצים שיתייחסו לצרכים שלהם, לאתגרים שלהם.

יעל רון בן משה: כל מי שעוסק בתכנון של המרחב הציבורי יודע שהמקום הזה מאוד מורכב.

יעל רון בן משה: הנה, מביאים להם את כביש 6 שזאת בשורה – שוב, לא במקום שהם רצו שהוא יעבור.

יעל רון בן משה: אנחנו מכירים את המחאות של המגזר הדרוזי ושל יישובים אחרים סביב הנושא הזה.

אוסאמה סעדי: יש מחר גם התנגדות במועצה הארצית.

יעל רון בן משה: אנחנו מכירים את הנושא של מתקן ההתפלה שרצו באותו תוואי שטח צמוד לבתי התושבים להעביר פעם נוספת שם, ואנחנו גם מכירים את הצרכים גם של הציבור וגם של איכות הסביבה, המסדרון האקולוגי שיש שם.

יעל רון בן משה: קצת מוזר לי שכל הגורמים שאמונים על התכנון של תשתית כל כך משמעותית נדרשים לזה פעם ראשונה כשמבחינת הגברת אילנה שפרן התהליך מצוין, נהדר וכולם עושים את תפקידם נהדר.

יעל רון בן משה: רק שכחו שיש גם אזרחים שצריכים לגור שם.

יעל רון בן משה: אני אשמח שכולם יתגייסו ללמידה של הנושא ולהגעה לתהליך כלשהו.

יעל רון בן משה: אני לא אומרת מה צריך להיות סופו אבל המינימום הוא לשמוע את ראשי הערים שהם נציגי הציבור הפורמליים ואפילו את האזרחים.

יעל רון בן משה: בבקשה, איתי, יש לך מה להוסיף?

איתי סתת: אין לי מה להוסיף.

איתי סתת: אנחנו נעשה את העבודה אצלנו.

יעל רון בן משה: תודה.

יעל רון בן משה: בסדר גמור.

יעל רון בן משה: התייחסויות נוספות, בבקשה.

טל דלאל: שמי טל, אני מדבר מהפריזמה של בטיחות טיסה בהקשר של סיכוני ציפורים.

טל דלאל: בעולם התעופה שני מוקדי הסיכון המרכזיים בשדות תעופה בהקשרים של סיכון מציפורים הם מאגרי מים ואתרים להטמנת פסולת.

טל דלאל: מאגרי מים משמשים לרוב ללינה של ציפורים נודדות או מקומיות או למאכל של דגים שבהרבה מקרים וגם במקרים האלה מאכלסים את מאגרי המים; ובאתרי פינוי פסולת והטמנת פסולת נשארות בדרך כלל כמויות גדולות יחסית של פסולת אורגנית שמוטמנת בקרקע שגם הן מזמנות מספר רב של ציפורים.

טל דלאל: המנחת הספציפי הזה מוקף מכל כיווניו במאגרי מים יחסית גדולים, ובחלק הצפוני שלו יש מטמנת עברון.

טל דלאל: השילוב הזה הופך אותו למסוכן לטיסה.

טל דלאל: נקודה.

טל דלאל: ברוב ימות השנה אנחנו צפויים לראות שם תנועה ערה של עופות גדולים יחסית – שקנאים, קורמורנים או חסידות שמבצעות תנועה בשטח.

טל דלאל: לכן בטיחות הטיסה כאן היא no go.

טל דלאל: אני כאיש צוות אוויר עם ניסיון של כ-20 שנה לא הייתי מוכן לטוס שם.

טל דלאל: אם אתם רוצים פירוט על משהו אני אשמח.

יעל רון בן משה: אני רק רוצה להזכיר לחברי הוועדה ולרשום גם לפרוטוקול שבוועדה הזאת התקיימו גם דיונים על אתר מירון.

יעל רון בן משה: כל אחד שיעשה את ההשלכות.

יעל רון בן משה: אומר פה איש מתחום התעופה שיש שם סכנה לחיי אדם אם מטוסים ימריאו בגלל הנוכחות המשמעותית של בעל כנף באזור בגלל המטמנה הסמוכה.

טל דלאל: בהחלט.

יעל רון בן משה: תודה רבה.

יעל רון בן משה: שי צברי שנמצא בזום ומבקש לדבר הוא היזם.

שי צברי: שלום לכולם.

שי צברי: אני באמת מצטער שהגענו למצב שבו יזם פרטי הפך להיות מילת גנאי.

שי צברי: היו פה לא מעט אי דיוקים וחבל לחזור עליהם כי זה לא דיון תכנוני.

שי צברי: גברתי יושבת-ראש הוועדה, היה נכון שהיית פותחת בגילוי נאות שאת תושבת מטה אשר ומיודדת עם מר משה דוידוביץ'.

יעל רון בן משה: אני גם אישה ועוסקת בקידום נשים, אני גם אימא לילדים ועוסקת בזכויות ילדים.

יעל רון בן משה: תודה, אדוני, בוא נעבור לעניין.

יעל רון בן משה: אני נבחרתי על רקע זה שאני תושבת מטה אשר ונציגת הצפון בכנסת.

יעל רון בן משה: אני גאה בזה.

יעל רון בן משה: אין פה עניין של גילוי נאות.

יעל רון בן משה: אולי נלמד אותך בהזדמנות מה המשמעות של גילוי נאות בתחום המשפט והפרלמנט.

שי צברי: עצם העובדה שאת מתקוממת ככה זה רק אומר דרשני.

יעל רון בן משה: יש לך להגיד משהו לעניין הדיון?

אוסאמה סעדי: זאת חוצפה שאתה מדבר ליושבת-ראש הוועדה ככה.

יעל רון בן משה: לא היית מעז לדבר ככה ליושב-ראש גבר גם אם הוא גר בסמוך שכנים מהגליל.

אוסאמה סעדי: אז גם אם היא תושבת מטה אשר, אז מה?

אוסאמה סעדי: - -

שי צברי: מה הקשר?

יעל רון בן משה: אנחנו מייצגי ציבור, אנחנו נבחרי ציבור.

אוסאמה סעדי: - - היא לא יכולה להעלות נושא כזה עם כל ראשי המועצות מסביב?

אוסאמה סעדי: תתייחס לעניין במקום שתתחיל - - -

יעל רון בן משה: הזדמנות אחרונה להתייחס עניינית.

שי צברי: אני לא שומע.

שי צברי: צועקים שם.

יעל רון בן משה: קדימה.

שי צברי: אני לא הבנתי אם הדיון הזה הוא דיון תכנוני.

שי צברי: כי אם הוא תכנוני הוא צריך להיות במינהל התכנון.

שי צברי: אולי הוא דיון פוליטי בעיקרו.

שי צברי: קילומטר מערבה מופעל על-ידי מועצה אזורית מטה אשר מנחת זהה בקיבולת שלו ואנחנו לא מדברים עליו.

שי צברי: אנחנו כן מדברים על מנחת אסיף מהסיבה הפשוטה שיש התנגדות ציבורית.

שי צברי: זאת התנגדות נמב"י קלסית.

שי צברי: האשימו אותנו פה בפלילים וגם באי סדרים.

שי צברי: כדאי לכולם לחשוב טוב מה האם אומרים.

שי צברי: כיבוי ושאר שימושים נוספים שדיברו עליהם כאילו המנחת אמור לשרת אך ורק אותי – אני רוצה לומר שזאת הייתה דרישה של מחוז צפון.

שי צברי: הם רצו למזער למינימום את השימושים במנחת.

שי צברי: אנחנו מצדנו נשמח לקבל כל שימוש שיוכל לתרום לתועלת הציבור.

שי צברי: אבל נדרשנו על-ידי מחוז צפון לעשות גם בינוי מינימלי וגם שהשימוש יהיה מזערי כדי להשפיע כמה שפחות על הסביבה.

שי צברי: שום דבר לא קודם פה במחשכים.

שי צברי: משה דוידוביץ' ואני מכירים כבר למעלה משמונה שנים.

שי צברי: הוא מכיר את הכוונות שלי.

שי צברי: בעבר קידמנו יחד עם הסדרתו התכנונית של מנחת שומרת בתחום השיפוט של מועצה אזורית מטה אשר.

שי צברי: לצערי, עקב התנגדות ציבורית לגיטימית – הכול בסדר – משה דוידוביץ' מתומך נלהב של הסדרתו של מנחת שומרת הפך להיות מתנגד.

שי צברי: זה בסדר גמור, הכול טוב.

שי צברי: אני מבין איך פוליטיקה עובדת במדינת ישראל.

שי צברי: אני בחרתי לקיים את הבטחתי לעובדיי ולשותפיי ולהקים מנחת בגליל המערבי.

שי צברי: פעלתי לעשות כך בשטח פרטי כיוזמה פרטית.

שי צברי: מאז ומתמיד עד פגישת התכנון הראשונה במחוז צפון במסגרת הגשתה של תוכנית מפורטת הוזמן מהנדס המועצה של מטה אשר לדיון, וכולם ידעו במה מדובר מ- day one.

שי צברי: לצערי, מר משה דוידוביץ' בסיפורים רחוקים ולא מדויקים רתם את ראשי הרשויות במרחב הכפרי להתנגדות בסיפור מה שלא הולך לקרות – הקמתו של שדה תעופה.

שי צברי: אני רואה איך את מנסה לדחוף את המילה "שדה תעופה" שוב ושוב.

שי צברי: אני לא מתכוון - -

יעל רון בן משה: אדוני, זאת הערה שלישית לא עניינית.

יעל רון בן משה: אם היית פה כבר הייתי קוראת אותך לסדר פעם שלישית.

יעל רון בן משה: אז אני קוראת אותך לסדר פעם שלישית, מה שאומר שאתה מחוץ לדיון.

יעל רון בן משה: תודה רבה, אדוני.

יעל רון בן משה: אני מעבירה את זכות הדיבור למוטי שמואלי שביקש להתייחס שוב, בבקשה.

מוטי שמואלי: תודה על זכות הדיבור, גברתי.

מוטי שמואלי: רק לדייק שוב – הסברתי שהרישיון שניתן להפעלה הוא למנחת.

מוטי שמואלי: זה לפעילות מאוד מקומית.

מוטי שמואלי: אין בקשה כזאת, ואין כוונה להקים שם שדה תעופה.

מוטי שמואלי: שוב – אין סטטוטוריקה למנחת.

מוטי שמואלי: זה גם נאמר פה על-ידי חיים ממשרד האוצר.

מוטי שמואלי: יש עוד מנחתים שאין בהם סטטוטוריקה.

מוטי שמואלי: אבל זה כן קיבל את אישור המחזיקים בקרקע.

מוטי שמואלי: ואם תהיה התנגדות בעתיד ולא יהיה שם אתר מאושר במסגרת תמ"א 15(2) אז הוא לא יהיה, אין בכלל על מה לדבר.

מוטי שמואלי: יש פה הליך מקביל מסודר במסגרת חוק התכנון והבנייה.

מוטי שמואלי: אני רוצה להדגיש שוב: כרגע מדובר על מנחת לפעילות של מטוס אחד או שניים, לפעילות של הצנחות.

מוטי שמואלי: יש מנחת קרוב מאוד אבל לא באותו מקום.

מוטי שמואלי: זה הוזכר פה – מנחת חקלאי שמופעל על-ידי חברת תל"ם, חברת ריסוס אווירי.

מוטי שמואלי: הוא זוכה לאהדה ולתמיכה של הרשויות ושל הציבור כי הוא מרסס את השדות החקלאיים של המושבים והקיבוצים באזור.

מוטי שמואלי: הוא הרבה יותר פעיל.

מוטי שמואלי: יש שם מטוסים יותר רועשים אבל זה עניין שצריך להתברר בצורה מסודרת בהליך התכנון.

יעל רון בן משה: ברשותך, אדון שמואלי, התחלת מזה שאין סטטוטוריקה במקום, ואתם כרשות תעופה אזרחית נתתם את הרישיון כפי שנהוג במקומות אחרים.

יעל רון בן משה: המשפט השני שלך היה "יש שם מנחת".

יעל רון בן משה: תסביר לי איפה אני מתבלבלת.

יעל רון בן משה: אין שם מנחת.

יעל רון בן משה: המנחת עוד לא סיים הליך סטטוטורי.

יעל רון בן משה: אם הוא יסיים יהיה שם מנחת.

יעל רון בן משה: ואולי הוא גם לא יסיים.

מוטי שמואלי: אני אסביר הסבר קצר מאוד: לפי דיני הטיס, חוק הטיס שאישרה הכנסת ותקנות המנחתים התנאי למתן רישיון הפעלה לשדה תעופה או למנחת אינו הסדרה סטטוטורית.

מוטי שמואלי: זה לא תנאי.

מוטי שמואלי: שדה התעופה בראש פינה שפועל מלפני קום המדינה, לא הייתה לו הסדרה סטטוטורית עד לפני כמה חודשים.

מוטי שמואלי: לשדה התעופה הרצליה אין הסדרה סטטוטורית.

יעל רון בן משה: אני לא מצליחה לשמוע.

יעל רון בן משה: תוכל לחזור שוב?

מוטי שמואלי: כן.

מוטי שמואלי: לפי דיני הטיס, חוק הטיס, תקנות המנחתים ותקנות שדות תעופה, הסדרה סטטוטורית איננה תנאי למתן רישיון להפעלה.

מוטי שמואלי: לכן גם שדות תעופה מכובדים כמו חיפה – אין לו עדיין הסדרה סטטוטורית, הוא שדה בין-לאומי; לנתב"ג יש הרבה מאוד שנים; לשדה התעופה בראש-פינה עד לא מזמן לא הייתה הסדרה סטטוטורית.

מוטי שמואלי: יחד עם מינהל התכנון ומי שמפעיל את האתרים האלה פועלים בצורה מאוד נמרצת להסדיר.

מוטי שמואלי: זה לא מצב בריא, זה ברור.

מוטי שמואלי: אבל יש שם מנחת שקיבל רישיון הפעלה ואין לו הסדרה סטטוטורית, זה נכון.

יעל רון בן משה: הבנתי.

יעל רון בן משה: המצב הרבה יותר חמור, כנראה, ממה שחשבתי בתחילת הדיון.

יעל רון בן משה: לשמוע שבשדה התעופה בחיפה אין סיום של הליך תכנון סטטוטורי – אנחנו צריכים לערב גם את ראש העיר של חיפה וגם את ראשי הערים בקריות.

יעל רון בן משה: אני כמעט בטוחה שהציבור לא מודע לדבר הזה.

יעל רון בן משה: לדעתי, כדאי שנסדיר את הקיים לפני שאנחנו מכניסים ירקות ותבלינים נוספים לסלט הלא מאוד מעורר תיאבון הזה.

מוטי שמואלי: רק הערה אחרונה בעניין הזה, ברשותך: אם הסדר יהיה כזה אז לא יהיו פה שדות תעופה.

יעל רון בן משה: אוקיי.

יעל רון בן משה: אז אנשים לא ייסעו בטיסות פרטיות רק כדי לצנוח עד שזה יוסדר.

מוטי שמואלי: לא, לא, זה לא רק לפרטיות.

מוטי שמואלי: שדה תעופה חיפה הוא לא פרטי.

יעל רון בן משה: אני יודעת.

יעל רון בן משה: אבל הדיון הזה הוא על שדה תעופה שכפי שאתם מציגים אותו הייעוד שלו הוא לטיסות פרטיות בלבד לצניחה ואולי לשימושים נוספים.

יעל רון בן משה: אבל ללא בינוי וללא דברים אחרים.

יעל רון בן משה: אז אנחנו מבינים - -

מוטי שמואלי: נכון.

אברהם שי: לא רק לטיסות פרטיות.

אברהם שי: המנחת הוא פרטי.

יעל רון בן משה: התייחסויות נוספות מהנוכחים פה באולם?

יעל רון בן משה: ראש המועצה רוצה לסיים?

יעל רון בן משה: לפני שאתה מסכם – כותב לי אמיר אנטלר, מנהל מחוז צפון במשרד החקלאות: "עמדת משרד החקלאות: התנגדות לפגיעה בשטחי חקלאות, כולל השפעה על נס עמים מצפון ומנחת קיים שיכול לשרת את התעופה באזור".

יעל רון בן משה: זאת עמדת משרד החקלאות.

יעל רון בן משה: תודה למנהל מחוז צפון.

יעל רון בן משה: בבקשה, ראש המועצה.

משה דוידוביץ: קודם כול, אני מתנצל על זה שאני מיודד איתך ועל כך שיש למישהו הזכות והרשות לתקוף היכרות מוקדמת.

משה דוידוביץ: אנחנו גאים שאת תושבת הגליל ומטה אשר ומייצגת את הצפון בגאון.

משה דוידוביץ: זאת אמירה כללית בשמי ובשם כל עמיתיי, ראשי הרשויות בצפון.

משה דוידוביץ: לעצם העניין – אחרי ששמעתי מה שאמרה, בעיקר, אילנה שפרן שהיא אשת מקצוע, אני יותר ויותר מודאג.

משה דוידוביץ: אני הולך לעשות לא מעט שיעורי בית יחד עם עמיתיי, ראשי הרשויות.

משה דוידוביץ: כי כשגם נציגי רת"א וגם אילנה שפרן מדברים על אזור תעופה ועל אתר תעופה ומסמנים מנילה כזאת גדולה על שטח פרטי של יזם שיושב כאן – קוראים למקום הזה "מנחת אסיף".

משה דוידוביץ: תקשיבו טוב – הם קוראים לזה "מנחת אסיף".

משה דוידוביץ: מי המציא את המילה הזאת?

משה דוידוביץ: מדינת ישראל?

משה דוידוביץ: מי השתמש במילה הזאת?

משה דוידוביץ: פקידי הממשל?

משה דוידוביץ: "מנחת אסיף" זה המצאה של יזם פרטי שמאמצים אותה.

משה דוידוביץ: מישהו לקח את היוצרות והפך אותן.

משה דוידוביץ: אנחנו, ראשי הרשויות, נעשה כל שלאל ידינו שההחלטה ההזויה הזאת לא תתקיים.

משה דוידוביץ: תודה.

אברהם שי: אפשר הערה אחת?

יעל רון בן משה: אם זה מאוד קריטי לסיכום אז כן.

אברהם שי: יש גם מרחב אווירי, זה לא רק הקרקע.

אברהם שי: מנחת אסיף אימץ עוד מרחב אווירי.

אברהם שי: רת"א גם הגדירה מרחב אווירי של צניחות.

יעל רון בן משה: אתה נכנס עכשיו לשיקולים התכנוניים, ואני לא מוסד תכנוני.

אברהם שי: אני חוזר בי.

יעל רון בן משה: ברשותכם, חבר הכנסת רם שפע גם כתב לי.

יעל רון בן משה: היה לו חשוב להביע את התמיכה בהתנגדות של ראשי הערים והמועצות.

יעל רון בן משה: גם הוא, לו היה יכול להיות נוכח כאן, הוא היה משמיע את קולו של הציבור שיקר גם לליבו, וגם מתנגד לדבר הזה.

יעל רון בן משה: תודה גם לחבר הכנסת רם שפע, יושב-ראש סיעת ממפלגת העבודה.

יעל רון בן משה: אני מניחה שהמסר יעבור גם לשרת התחבורה.

יעל רון בן משה: לסיכום, אני מודה למשה דוידוביץ' שמוביל את העניין הזה, לראשי הרשויות הנוספים שפנו, לראש מועצת אבו-סנין שגם השתתף איתנו, לחברי חבר הכנסת אוסאמה סעדי שהיה כאן ולנוספים שכתבו לי תוך כדי הישיבה, כולל מאזן גנאים שלא הקראתי את דבריו.

יעל רון בן משה: גם הוא מסכנין בגליל והוא מצטרף להתנגדות או, לפחות, לצורך לשמוע את קולו של הציבור.

יעל רון בן משה: ההתנגדות היא, כמובן, לא לקיומו של המנחת או שדה התעופה עצמו אלא להליך.

יעל רון בן משה: אני לא יודעת להגיד אם צריך להיות שם או במקום אחר – אנחנו מדברים רק על ההליך.

יעל רון בן משה: בשלב הזה אני רוצה להגיד שאולי המשפט הכי משמעותי שאני לוקחת מכאן הוא משפט שאמר נציג רשות התעופה האזרחית מר מוטי שמואלי: "זה לא מצב בריא".

יעל רון בן משה: אז במקום שזה לא מצב בריא זה הזמן לשמוע את הציבור, להתכנס סביב השולחן – גורמי המקצוע עם נציגי הציבור – ולחשוב איך הופכים את המצב לבריא.

יעל רון בן משה: במקום הזה הוועדה לפניות הציבור שהיא האוזניים והפה של הציבור בכנסת תמשיך לעקוב אחר הנושא הזה.

יעל רון בן משה: אנחנו נקיים אחרי הפגרה דיון המשך כדי לשמוע מה קרה כדי לתקן את המצב הלא בריא הזה.

יעל רון בן משה: ניכר שלציבור יש שאלות רבות בעניין.

יעל רון בן משה: אני אקח רק דברים מהדיון הזה: בתוכנית כתוב שזה מנחת פרטי – מה זה אומר?

יעל רון בן משה: איך משנים את זה?

יעל רון בן משה: אם זה מנחת פרטי מי יכול להגיש שם את הזכות להפעיל אותו?

יעל רון בן משה: אולי אני רוצה להפעיל את המנחת הזה?

יעל רון בן משה: אולי מישהו אחר מהציבור?

יעל רון בן משה: האם ניתנת לציבור הזדמנות לקחת חלק ביוזמה הפרטית הזאת וליהנות מרווחיה?

יעל רון בן משה: שאלה נוספת שעלתה כאן:

יעל רון בן משה: מהו אתר תעופה לעומת שדה תעופה?

יעל רון בן משה: זה בסדר גמור שאנשי המקצוע מבינים היטב את ההבחנה, אבל חשוב שגם הציבור יבין את ההבחנה – אותו ציבור שמעל ראשו ימריאו וינחתו מטוסים.

יעל רון בן משה: צריך לדעת האם מדובר באתר שעומד להתפתח, האם מדובר במנחת של יזם פרטי או שבסופו של דבר יהיה שם גם בינוי ואולי נמצא שם שדה תעופה שישרת למטרות רבות וגדולות יותר.

יעל רון בן משה: שוב, אני מדברת על מנחת פרטי.

יעל רון בן משה: אולי הדבר החשוב ביותר זה שיתוף הציבור.

יעל רון בן משה: אני מכירה את מוסדות התכנון ואת הליכי התכנון גם ברשויות המקומיות וגם של המדינה.

יעל רון בן משה: המחשבה שכשזה יגיע למועצה הארצית אז נקיים איזשהו שיתוף ציבור זה לא המדיניות היום.

יעל רון בן משה: זאת לא המדיניות של שרת התחבורה, זאת לא המדיניות של השרה להגנת הסביבה, זאת לא המדיניות של שר הבינוי והשיכון.

יעל רון בן משה: רק לפני שבועיים השתתפתי יחד עם ראשי המועצות של הגליל המערבי בהשקה של תוכנית מאוד גדולה של הגליל המערבי שהובילה האדריכלית הראשית במשרד הבינוי והשיכון, הגברת ורד סלומון ממן.

יעל רון בן משה: השתתפתי שם כנציגת ציבור, אני גאה בזה.

יעל רון בן משה: השתתפו חברי כנסת נוספים: מופיד מרעי שגם גר בגליל המערבי ואחרים.

יעל רון בן משה: האדריכלית הראשית של משרד הבינוי והשיכון אמרה: אנחנו עושים את כל תוכנית המתאר לגליל המערבי מ-day one עם הציבור, כולל מפגשים עם התושבים, כולל מפגשים שנערכו בשפות גם עברית וגם ערבית, כולל מפגשים עם המהנדסים, כולל מפגשים עם ראשי הרשויות המקומיות.

יעל רון בן משה: והנה, אנחנו חוזרים פה בדיון הזה לשיטת עבודה שאולי הייתה נכונה ב-1980 או 1990 של להגיד לציבור: אנחנו בסוף במועצה הארצית נפרסם איזה צטעל'ה ויהיו לכם 30 יום אולי בעיתון בעמוד האחרון בין מודעות האבל.

יעל רון בן משה: חברים ממשרדי הממשלה, השיטה הזאת כבר לא רלוונטית.

יעל רון בן משה: אני מבקשת לקרוא לציבור ממש עכשיו לדיונים.

יעל רון בן משה: זה יכול להיות במשרד להגנת הסביבה, זה יכול להיות במשרד התחבורה, זה יכול להיות במינהל התכנון, הגברת שפרן, זה יכול להיות במשרדים נוספים שהנושא הזה רלוונטי להם – להזמין את הציבור גם בעברית, גם בערבית, ואם יש צורך אז גם בשפות נוספות, למפגשים פיזיים להציג להם את החלופות ואת המשמעויות ולא בסוף.

יעל רון בן משה: אנחנו נתייחס לציבור בכבוד.

יעל רון בן משה: זה התפקיד של הוועדה הזאת.

יעל רון בן משה: אני מתכוונת לדאוג לזה, ונראה מה בסופו של דבר תהיה ההחלטה של מוסדות התכנון שכבודם במקומם מונח.

יעל רון בן משה: הם בסופו של דבר הגורמים המחליטים, אבל זה יהיה אחרי שהציבור יגיד את דברו.

יעל רון בן משה: אני מדגישה שוב וביתר שאת את חשיבות שיתוף הציבור.

יעל רון בן משה: אם אנחנו נצטרך כחברי כנסת, כראשי רשויות ללכת לתושבים בג'דידה-מכר להסביר להם שתלוי על איזה עמוד בנצרת פתק שקורא להתנגדויות – זה לא ישמח אותנו.

יעל רון בן משה: תקראו לציבור לפני כן כדי להגיד את דברו.

יעל רון בן משה: אני אומרת לכם – התוצאות יהיו טובות יותר.

יעל רון בן משה: אם יהיה מנחת או לא יהיה מנחת – זה פחות משנה.

יעל רון בן משה: אם ייקרא לזה "שדה תעופה" או "אתר תעופה" – זה פחות משנה.

יעל רון בן משה: בואו נראה שהציבור מבין מה הולך לקרות, תומך בזה, לפחות במידה רבה.

יעל רון בן משה: זה בסדר שלכל תוכנית תהיה התנגדות אבל לא לעשות את זה בצורה כפי שזה נעשה עד עכשיו.

יעל רון בן משה: אני אשתמש במה שאמר מר שמואלי – זה לא מצב בריא.

יעל רון בן משה: בואו נפעל אחרת.

יעל רון בן משה: תודה רבה לכולם על ההשתתפות.

יעל רון בן משה: נקיים דיון המשך אחרי פגרת הכנסת באמצע אוקטובר, תחילת נובמבר.

יעל רון בן משה: תודה לכולם.